《六州歌头 有客劝予出山者书此答之》
清代·尤侗

客何为者，劝我曳长裾。人所爱，热官耳，顾愁予。不相如。

君见居官者，苦思虑，劳筋骨，工笑语，勤奔走，乃多誉。

我则异于是矣，体多病、药物长须。惯科头晏起，懒向府中趋。

礼法全疏，古之愚。

兼长扪虱，喜曝背，时强项，或撚须。诸若此，皆不可，一朝居。

爱吾庐。种豆南山下，几个竹，映芙蕖。驱山犊，弹野雀，钓江鱼。

况有老妻酿酒，任醉后、拊缶歌呼。有山公启事，报以绝交书。

客且归欤。

作者简介：尤侗（1618年－1704年）明末清初著名诗人、戏曲家，曾被顺治誉为“真才子”；康熙誉为“老名士”。字展成，一字同人，早年自号三中子，又号悔庵，晚号良斋、西堂老人、鹤栖老人、梅花道人等，苏州府长洲（今江苏省苏州市）人。于康熙十八年（1679）举博学鸿儒，授翰林院检讨，参与修《明史》，分撰列传300余篇、《艺文志》5卷，二十二年告老归家。四十二年康熙南巡，得晋官号为侍讲，享年八十七岁。侗天才富赡，诗多新警之思，杂以谐谑，每一篇出，传诵遍人口，著述颇丰，有《西堂全集》。